**காத்திருப்போர் அட்டவணைகள் குறித்து**

**சிறப்பு மருத்துவ நிலையங்கள் என்றால் என்ன?** குறிப்பிட்ட ஒரு உடல் நலப் பிரச்சினையைப் பற்றிமருத்துவர்கள், சம்பந்தப்பட்ட உடல் நலத் தொழிலர்கள் அல்லது செவிலியர்களை நீங்கள் பார்க்கும் மருத்துவ நிலையங்கள் ‘சிறப்பு மருத்துவ நிலையங்கள்’ (Specialist Clinics) ஆகும். சிறப்பு மருத்துவர் ஒருவரைப் பார்க்க உங்களுடைய பொது மருத்துவர் (ஜி.பி.), குடும்ப மருத்துவர் அல்லது மற்ற உடல் நலக் கவனிப்புத் தொழிலர் ஒருவருடைய பரிந்துரை ஒன்று உங்களுக்குத் தேவைப்படும். சிறப்பு மருத்துவ நிலையங்களை ‘வெளிநோயர்’ மருந்தகங்கள் (‘outpatient’) என்றும் சொல்வர்.

**காத்திருப்புப் பட்டியல் ஒன்றில் நான் ஏன் வைக்கப்படுகிறேன்?** தற்சமயம் சந்திப்புவேளைகள் எதுவும் கிடைக்காத காரணத்தினால் உங்களுடைய உடல் நலப் பிரச்சினை குறித்து மருத்துவர் அல்லது மற்ற உடல் நலத் தொழிலர் ஒருவரைப் பார்ப்பதற்காக நீங்கள் காத்திருப்புப் பட்டியல் ஒன்றில் வைக்கப்படுவீர்கள். சில மருத்துவ நிலையங்களில் காத்திருப்புப் பட்டியல் குறுகியதாக இருக்கும்; மற்ற நிலையங்களில் காத்திருப்புப் பட்டியல்கள் நீண்டதாக இருக்கும்.

**மருத்துவர் ஒருவரை நான் சீக்கிரமாகப் பார்க்கவேண்டுமானால் என்ன செய்வது?** நீங்கள் விரைவில் மருத்துவரைப் பார்க்கவேண்டுமெனில், தனியார் சிறப்பு மருத்துவர் ஒருவரைப் பார்க்கும் தெரிவினை நீங்கள் மேற்கொள்ளலாம். இன்னொரு மருத்துவமனைக்கு உங்களைப் பரிந்துரைக்குமாறு உங்களுடைய மருத்துவரை நீங்கள் கேட்கவும் செய்யலாம்.

**காத்திருப்புப் பட்டியலில் சேர்க்கப்பட்டுக் காத்திருப்பதை நான் விரும்பவில்லை அல்லது அது எனக்குத் தேவையில்லை என்றால் என்ன செய்வது?** காத்திருப்புப் பட்டியலில் சேர்க்கப்பட்டுக் காத்திருப்பதை நீங்கள் விரும்பவில்லை அல்லது அது உங்களுக்குத் தேவையில்லை என்றால் தயவு செய்து அதை எமக்குத் தெரிவியுங்கள். உதாரணமாக, வேறொரு மருத்துவமனையில் நீங்கள் சிகிச்சை பெற்றுவருவது. எமது காத்திருப்புப் பட்டியலைக் குறைக்கவும், இன்னொருவரை முன்னதாகப் பார்க்கவும் இது எங்களுக்கு உதவும்.

**எனது சந்திப்புவேளையைப் பற்றி நான் எப்படித் தெரிந்துகொள்வது?** சந்திப்புவேளை ஒன்று கிடைப்பில் இருக்கிறது என்று நாங்கள் உங்களுக்குத் தொலைபேசி மூலம் சொல்வோம், மற்றும் கடிதம் அல்லது குறுஞ்செய்தி ஒன்றை அனுப்புவோம். சந்திப்பிற்கு வரும்போது நீங்கள் என்னவெல்லாம் கொண்டுவர வேண்டுமென்று நாங்கள் உங்களுக்குச் சொல்வோம்.

**எனது உடல் நலம் அல்லது நிலையில் மாற்றம் ஏற்பட்டால் என்ன செய்வது?** உங்களுடைய உடல் நிலையில் மாற்றம் ஏற்பட்டால், தயவு செய்து உங்களது மருத்துவரைப் போய்ப் பாருங்கள். அவசர நிலை ஒன்றில் உங்களுக்கு அண்மையிலுள்ள மருத்துவமனையின் அவசர சிகிச்சைப் பிரிவிற்குச் செல்லுங்கள்.

**காத்திருப்புப் பட்டியலில் நான் இருக்கும்போது எனது தொடர்பு விபரங்களில் மாற்றங்கள் ஏற்பட்டல் என்ன செய்வது?**

உங்களுடன் தொடர்புகொள்வதற்கு உங்களுடைய தற்போதையத் தொடர்பு விபரங்கள் எம்மிடம் இருக்கவேண்டியது அவசியம். உங்களுடைய தொடர்பு விபரங்கள் மாறினால் தயவு செய்து எமக்குத் தொலைபேசி மூலம் அல்லது மின்னஞ்சல் மூலம் தெரிவியுங்கள். உதாரணமாக, வீடு மாறுவது அல்லது தொலைபேசி இலக்கத்தை மாற்றுவது.

**என்னுடைய ஜி.பி-யை நான் மாற்றினால் என்ன செய்வது?**

உங்களுடைய பராமரிப்பைப் பற்றிய தகவல்களை உங்களது ஜி.பி.-க்கு அனுப்புவதற்காக அவருடனும் தொடர்புகொள்ள எம்மால் இயலவேண்டும். காத்திருப்புப் பட்டியலில் நீங்கள் இருக்கும்போது உங்களுடைய ஜி.பி-யை நீங்கள் மாற்றினால் அதை எமக்குத் தெரிவியுங்கள்.

**எனக்கு மேலதிக உதவி தேவைப்பட்டால் என்ன செய்வது?**

கீழ் வரும் நிலைகள் உங்களுக்கு இருந்தால் அதைத் தயவு செய்து எமக்குத் தெரிவியுங்கள்:

* உங்களுக்கு உடல் இயலாமை ஒன்று இருந்தால்
* மொழிபெயர்த்துரைப்பாளர் அல்லது கலாசார ஆதரவாளர் ஒருவர் உங்களுக்குத் தேவைப்பட்டால்
* போக்குவரத்து உதவி உங்களுக்குத் தேவைப்பட்டால்

உங்களுடைய பராமரிப்பைப் பற்றிய தகவல்களை உங்களுடைய ஜி.பி. மற்றும் உங்களுடைய பராமரிப்போடு சம்பந்தப்பட்ட மற்ற உடல் நலத் தொழிலர்களோடு நாங்கள் பகிர்ந்துகொள்வோம்

இந்தத் தகவல்கள் விக்டோரிய மாநில அரசினால் கொடுக்கப்பட்டவை.

வெளியீடு: செப்டம்பர் 2019